På grund af blandt andet coronapandemien stopper vindmølleproducenten Vestas en række igangværende teknologiprojekter for at stå stærkere i fremtiden.

Det får konsekvenser for 400 ansatte, som Vestas vil afskedige. De fleste af dem er i Danmark.

Det oplyser Vestas i en pressemeddelelse.

Størstedelen af afskedigelserne rammer således i Aarhus og Lem, fordi en række projekter derfra bliver stoppet, lyder det i meddelelsen.

Periode med høj usikkerhed

Et begrænset antal vil ramme nogle af vindmølleproducentens lokationer i resten af Europa.

Det er altid svært at sige farvel til gode kolleger, og disse beslutninger er aldrig nemme. Henrik Andersen, adm. direktør

- Det er altid svært at sige farvel til gode kolleger, og disse beslutninger er aldrig nemme, men vores ansvar er at styrke Vestas til langvarig succes, siger administrerende direktør i Vestas Henrik Andersen i meddelelsen.

- Vi er i en periode med høj usikkerhed, og ved at foretage en strategisk beslutning om vores produktportefølje og reducere kompleksiteten fastholder vi vores konkurrencedygtighed i fremtiden og sikrer, at vi kan tilpasse os hurtigt til udfordringerne med Covid-19, siger Henrik Andersen videre.

Lukker fabrik i Viborg

Selskabet lukker også sin midlertidige produktionsfabrik i Viborg. Fabrikken blev etableret i slutningen af 2019, hvor der primært blev produceret kontrolpaneler. Dengang oplyste Vestas, at der skulle ansættes omkring 70 fuldtidsansatte på fabrikken.

Koncernledelsen i selskabet går samtidig ti procent ned i løn indtil årets udgang.

I Danmark beskæftiger Vestas omkring 4000 medarbejdere. På verdensplan har vindmølleproducenten mere end 25.000 ansatte.

Vestas valgte tidligere i april at suspendere sine finansielle forventninger for 2020 på grund af usikkerhederne omkring coronakrisen.

Afskedigelserne har ingen indflydelse på de suspenderede forventninger, oplyser vindmølleproducenten.